Euroopan talous- ja sosiaalikomitean lausunto aiheesta "Ehdotus neuvoston asetus Itävallan, Suomen ja Ruotsin liittymisasiakirjan 149 artiklan 1 kohdassa määrätyn ajan pidentämisestä annetun asetuksen (EY) N:o 2596/97 muuttamisesta" (KOM(2003) 297 lopullinen – 2003/0104 CNS)



Virallinen lehti nro C 010 , 14/01/2004 s. 0087 - 0087



Euroopan talous- ja sosiaalikomitean lausunto aiheesta "Ehdotus neuvoston asetus Itävallan, Suomen ja Ruotsin liittymisasiakirjan 149 artiklan 1 kohdassa määrätyn ajan pidentämisestä annetun asetuksen (EY) N:o 2596/97 muuttamisesta" (KOM(2003) 297 lopullinen - 2003/0104 CNS) (2004/C 10/18) Neuvosto päätti 16. heinäkuuta 2003 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Komitean työvaliokunta antoi "maatalous, maaseudun kehittäminen, ympäristö" -erityisjaoston tehtäväksi laatia asiasta lausunto. Asian kiireellisyyden vuoksi Euroopan talous- ja sosiaalikomitea nimesi 24. ja 25. syyskuuta 2003 pitämässään 402. täysistunnossa (syyskuun 24. päivän kokouksessa) Staffan Nilssonin yleisesittelijäksi ja hyväksyi seuraavan lausunnon. Äänestyksessä annettiin 89 ääntä puolesta, 2 vastaan, ja 1 pidättyi äänestämästä. 1. Johdanto 1.1. Itävallan, Suomen ja Ruotsin liittymisasiakirjassa määrättiin siirtymäkaudesta, jonka aikana sallitaan poikkeus neuvoston asetuksesta maidon rasvapitoisuuden yhdenmukaistamisesta [(EY) N:o 2596/97](1). Siirtymäkausi, jota on jo jatkettu, päättyy 31.12.2003 [(EY) N:o 2703/1999](2). 1.2. Suomea ja Ruotsia kehotettiin tekemään selkoa toimenpiteistä, joihin ne ovat ryhtyneet sopeutuakseen yhteisiin määräyksiin. Komissio selostaa tätä nyt julkaisemassaan kertomuksessa "säilötyn maidon ja kulutukseen tarkoitetun maidon markkinanäkökohdista", joka liittyy ehdotukseen asetuksen muuttamisesta. 2. Komission ehdotus 2.1. Komissio toteaa, että rasvapitoisuutta koskevat vaatimukset aiheuttavat Suomelle ja Ruotsille edelleen tiettyjä vaikeuksia. Siksi ehdotetaan, että Itävallalle, Suomelle ja Ruotsille myönnettyä poikkeusta, jonka perusteella ne voivat poiketa maidon rasvapitoisuutta koskevista yhdenmukaistetuista säännöistä, jatketaan huhtikuun 30. päivään 2009 asti. 2.2. Komissio toteaa myös, että kuudelle uudelle jäsenvaltiolle (Kypros, Latvia, Liettua, Malta, Puola ja Unkari) on myönnetty samanlainen poikkeus, joka päättyy 30. huhtikuuta 2009. 2.3. Komissio ilmoittaa laativansa vuonna 2007 kulutukseen tarkoitetun maidon markkinoita koskevan kertomuksen, jonka mukana on mahdollisesti sääntöjen yhdenmukaistamista koskevat ehdotukset. 3. ETSK:n huomiot 3.1. ETSK kannattaa ehdotusta poikkeuksen jatkamisesta. 3.2. Sekä Suomessa että Ruotsissa pidetään kaupan paria kulutukseen tarkoitettua maitolaatua, joiden rasvapitoisuus on yhteisissä säännöissä määrättyä alempi. On edelleen kuluttajien edun mukaista, ettei näiden tuotteiden rasvapitoisuutta pakoteta korottamaan. 3.3. Kun otetaan huomioon poikkeuksen voimassaolon jatkaminen ja se, että kuudessa uudessa jäsenvaltiossa on vastaava tilanne, komission on välttämättä pohdittava tarkoin kertomuksessaan vuonna 2007 markkinoilla tarjottavan maidon rasvapitoisuuksien yhdenmukaistamista. Lähtökohtana on oltava kuluttajien etu ja toiveet sekä se, suojellaanko näitä parhaiten yhdenmukaistamalla sallitut rasvapitoisuudet vai yhtenäistämällä rasvapitoisuuksien merkinnät. Bryssel 24. syyskuuta 2003. Euroopan talous- ja sosiaalikomitean puheenjohtaja Roger Briesch (1) EYVL L 351, 23.12.1997, s. 12. (2) EYVL L 327, 21.12.1999, s. 11.